b'\n_START_ARTICLE_\nHelbredelse ved b\xc3\xb8nn\n_START_PARAGRAPH_\nHelbredelse ved b\xc3\xb8nn er det \xc3\xa5 gj\xc3\xb8re syke mennesker friske ved \xc3\xa5 be om hjelp fra en guddom, eller det \xc3\xa5 bli frisk etter en slik b\xc3\xb8nn. I kristendommen tolkes denne typen helbredelse forskjellig i ulike kirkesamfunn. Praksisen med offentlig h\xc3\xa5ndp\xc3\xa5leggelse er s\xc3\xa6rlig utbredt innenfor karismatisk kristendom der en anser at visse helbredere kan oppn\xc3\xa5 medisinske mirakler som b\xc3\xb8nnesvar fra Gud. Forb\xc3\xb8nn for syke er imidlertid vanlig i alle kirkesamfunn, for eksempel som del av gudstjenesten i Den norske kirken._NEWLINE_Vitenskapelige unders\xc3\xb8kelser har ikke p\xc3\xa5vist noen klinisk effekt.\n_START_SECTION_\nHelbredelsespredikanter i Norge\n_START_PARAGRAPH_\nAv predikanter i Norge som hevder de kan helbrede, var Aage Samuelsen (1915\xe2\x80\x931987) blant de f\xc3\xb8rste. Han var en underholdningsartist som ble pinsevenn etter en vekkelse i 1944, startet Maran Ata-bevegelsen i 1958 og ble landskjent for sin friske forkynnelse og livlige musikk under en rekke frikirkelige folkem\xc3\xb8ter. Flere leger kritiserte imidlertid Samuelsen for at han frar\xc3\xa5det syke \xc3\xa5 opps\xc3\xb8ke medisinsk hjelp. Mange mente ogs\xc3\xa5 at han br\xc3\xb8t kvakksalverloven, en lov som gjaldt fram til 2004 da den ble erstattet av loven om alternativ behandling av sykdom._NEWLINE_I nyere tid har blant annet Svein Magne Pedersen blitt kjent for sin omfattende virksomhet basert p\xc3\xa5 forb\xc3\xb8nn for syke. Han har ogs\xc3\xa5 f\xc3\xa5tt kritikk for \xc3\xa5 selge b\xc3\xb8nnetjenester via telefon siden 1992. Ogs\xc3\xa5 Jan Hanvold har f\xc3\xa5tt kritikk for \xc2\xabskr\xc3\xa5sikre l\xc3\xb8fter\xc2\xbb om helbredelser, og sammenblanding av frelse og penger, som han har formidlet til syke og ressurssvake gjennom fjernsynsprogrammer p\xc3\xa5 den kristne TV-kanalen Visjon Norge._NEWLINE_Foruten i Maran Ata forekommer b\xc3\xb8nn for syke i mange frikirkelige menigheter i Norge, for eksempel i forsamlinger tilknyttet De Frie Evangeliske Forsamlinger (De frie venner), Trosbevegelsen og OASE-bevegelsen._NEWLINE_Kontroversene knyttet til helbredelsespredikanter og kvakksalverloven ble aktualisert i filmen Broder Gabrielsen som ble spilt inn i 1966. Aage Samuelsen mente at hovedpersonen i historien var en etterligning av ham, og truet NRK med rettssak for \xc3\xa5 stanse visning av filmen.\n_START_SECTION_\nAndre medisinske mirakler i kristendommen\n_START_PARAGRAPH_\nIf\xc3\xb8lge kristne tradisjoner skal det ogs\xc3\xa5 kunne skje medisinske mirakler knyttet til tro utenom vekkelsesm\xc3\xb8ter med hebredelsespredikanter. Et ber\xc3\xb8mt eksempel er p\xc3\xa5standene om guddommelige helbredelser for syke som bes\xc3\xb8ker den hellige kilden i Lourdes i S\xc3\xb8r-Frankrike. Stedet har blitt et av de viktigste valfartsstedene i den katolske verden med rundt fire millioner pilegrimer hvert \xc3\xa5r. Den katolske kirken mener at det i Lourdes i perioden fra 1946 til 1972 forekom 22 tilfeller av mirakul\xc3\xb8se helbredelser, det vil si som er en ikke kunne forklare medisinsk._NEWLINE_Det er for \xc3\xb8vrig flere hellige personer innen katolisismen som skal ha hatt helbredende evner, blant annet den italienske fransiskanermunken Padre Pio (1887\xe2\x80\x931968) om ble saligk\xc3\xa5ret i 1999.\n_START_SECTION_\nKristne advarsler mot mirakul\xc3\xb8se helbredelser\n_START_PARAGRAPH_\nMange kristne advarer mot helbredelse og under som bevis p\xc3\xa5 at virksomheten er \xc2\xabav Gud\xc2\xbb. Aktive helbredere kan if\xc3\xb8lge Jesus r\xc3\xa5d i Matteusevangeliets kapittel 24 like gjerne v\xc3\xa6re tegn p\xc3\xa5 vrangl\xc3\xa6re:  \xc2\xabFor falske messiaser og falske profeter skal st\xc3\xa5 fram og gj\xc3\xb8re store tegn og under, for om mulig \xc3\xa5 f\xc3\xb8re selv de utvalgte vill.\xc2\xbb Kristne kritikere kan isteden oppfordre til forb\xc3\xb8nn for den syke der han eller hun er, uten at de belastes med et stort publikum._NEWLINE_Kristne kan ogs\xc3\xa5 ha ulike tolkninger av oppfordringen om h\xc3\xa5ndsp\xc3\xa5leggelse. Dessuten avviser de fleste l\xc3\xa6ren om besettelser og eksorsisme som ubibelsk og mener at slk helbredelsse har f\xc3\xb8rt til store lidelser.\n_START_SECTION_\nHelbredelse i alternativ behandling\n_START_PARAGRAPH_\nI alternativ behandling kan en skille mellom healing som er spirituell, det vil si der kreftene sies \xc3\xa5 komme fra gudommelige makter, og helbredelse ved tro, der healeren i samarbeid med pasienten bygger opp en tro p\xc3\xa5 bedring.'